Var der folketingsvalg i dag, ville Socialdemokratiet kunne mønstre hele 29,2 procent af stemmerne. Magen til popularitet har partiet ikke oplevet siden foråret 2011.

Det viser Berlingske Barometer, der er et vægtet gennemsnit af den seneste måneds politiske meningsmålinger.

Oven på en tid hvor Socialdemokratiet har måttet stå model til en del kritik fra de øvrige partier i rød blok, kan Mette Frederiksen og co. altså i denne uge glæde sig over den højeste vælgeropbakning i knap syv år.

Ved det seneste folketingsvalg fik Socialdemokratiet 26,3 procent af stemmerne, og opbakningen til partiet er dermed steget med knap tre procentpoint, hvilket er større end den statistiske usikkerhed, der ligger på 1,1 procentpoint for S.

Berlingske Barometer fra 10. februar sammenlignet med 5. november 2017, hvor Socialdemokratiet lå på samme niveau som ved folketingsvalget i 2015. Fold sammen Læs mere Læs mere

Ser vi på blokfordelingen, fører rød blok lige nu med 93 mandater mod blå bloks 82 mandater. Ved seneste folketingsvalg sikrede blå blok sig 90 mandater og sejrede over rød blok, der kun fik 85 mandater.

Ugens barometertjek vidner derfor om en statistisk signifikant fremgang til oppositionen siden valget i 2015.

FAKTA Det vil Socialdemokratiet på udlændingeområdet Socialdemokratiet præsenterede 5. februar et nyt udlændingeudspil under navnet »Retfærdig og realistisk – en udlændingepolitik, der samler Danmark«.



Blandt de centrale elementer er: - Indvandrere skal arbejde 37 timer om ugen – ellers trækkes de i ydelsen.

- Stop for spontant asyl ved Danmarks grænser.

- Fastsættelsen af et loft over antal asylmodtagere en gang om året.

- Ny »Marshall-hjælp« til Afrika.

- Automatisk opskrivning af børn i vuggestuer, fra de fylder ét år.

- Stop for genopdragelsesrejser.

- Bedre mulighed for fritidsjob i udsatte boligområder for unge.

- Fordeling af elever på gymnasier.

- Strategiske nedrivninger af boligblokke.

- Mulighed for exit-programmer fra religiøse miljøer. FOLD UD FOLD UD

Berlingske Barometer viser et gennemsnit af de politiske meningsmålinger, der er blevet offentliggjort inden for de seneste 31 dage. En avanceret model ligger til grund for beregningen. Blandt andet tillægges nyere målinger mere vægt end ældre og de enkelte institutter vægtes efter deres måde at indsamle data på. Gå selv på opdagelse i Berlingske Barometers mange data her.